**ΘΕΜΑ : Τροποποίηση Χρονοδιαγράμματος έργου**

Ημερομηνία υποβολής : ***03/12/2024***

**Ερώτηση:**

Έχουμε λάβει από την Ανάδοχο εταιρία αρχικό χρονοδιάγραμμα έργου. Κατά την εξέλιξη του έργου οι εργασίες άρχισαν να αποκλίνουν από το αυτό. Ο 1ος λόγος καθυστέρησης ήταν γιατί χρειαζόταν να γίνει αναθεώρηση της Άδειας για κοπή δένδρων.

Υπογράφτηκαν τα ημερολόγια έργου για 4 μήνες (Μάρτης-Ιούνιος) από την Υπηρεσία μας.

Ξεκίνησαν οι εργασίες των χωματουργικών. Βρέθηκε αγωγός ομβρίων εντός του οικοπέδου ο οποίος ανήκει στην περιφέρεια ή στην Διεύθυνση Μητροπολιτικών έργων (δεν έχει βρεθεί ακόμα η Υπηρεσία που είναι αρμόδια για την κατασκευή και συντήρησή του), με αποτέλεσμα να σταματήσουν οι εργασίες εκ νέου.

Το χρονοδιάγραμμα δεν αναμορφώθηκε.

Έπειτα δόθηκε εντολή για παύση εργασιών από την Υπηρεσία μας προς τον ανάδοχο, λόγω του ότι λάβαμε διαταγή Παύσης Εργασιών από το ΣτΕ.

Τα ημερολόγια έργου για τους υπόλοιπους 3 μήνες (Ιούλιος-Σεπτέμβριος) καθυστέρησαν να δοθούν, και μας κοινοποιήθηκαν 2 μήνες μετά από τον τελευταίο μήνα εργασιών (Σεπτέμβρη), έπειτα από δική μας απαίτηση. Δεν έχουν υπογραφτεί ακόμα από την Υπηρεσία μας ως επιβλέπουσα αρχή.

Το ερώτημα είναι τι κάνουμε με το Χρονοδιάγραμμα του έργου ?

Ζητάμε από την Ανάδοχο εταιρία να μας το στείλει έστω και καθυστερημένα προς έγκριση?

Ή καθώς δεν έχει αναδιαμορφωθεί επισήμως, αλλά θα υπογραφούν τα Ημερολόγια έργου για τους 3 τελευταίους μήνες εργασιών, θεωρείται σιωπηρά ότι το έχουμε εγκρίνει?

**Απάντηση:**

Σύμφωνα με την παρ. 2 Άρθρου 145 *(«Χρονοδιάγραμμα κατασκευής - Πειθαρχικό αδίκημα»*), Αναπροσαρμογές του χρονοδιαγράμματος εγκρίνονται, όταν μεταβληθούν οι προθεσμίες, το αντικείμενο ή οι ποσότητες των εργασιών. Στην περίπτωση αυτή – καθώς η αναμόρφωση του Χρονοδιαγράμματος θεωρείται Τροποποίηση της Σύμβασης - εκδίδεται Απόφαση Έγκρισης του αναμορφωμένου (Τροποποιημένου) Χρονοδιαγράμματος.

**Σε σχέση με το ημερολόγιο του έργου** (Άρθρο 145 (« *Ημερολόγιο του έργου*») (όπως αντικαταστάθηκε με το άρθρο 65 Ν.4782/2021, ΦΕΚ Α` 36/09.03.2021)**:**

*2. Το ημερολόγιο του έργου υπογράφεται με ψηφιακή υπογραφή από τον τηρούντα αυτό και αποστέλλεται ηλεκτρονικά στον προϊστάμενο της διευθύνουσας υπηρεσίας και στον επιβλέποντα του έργου. Ο επιβλέπων του έργου ελέγχει και διορθώνει το ημερολόγιο, αν απαιτείται, και το υποβάλλει προς έγκριση στον προϊστάμενο της διευθύνουσας υπηρεσίας εντός δύο (2) εργασίμων ημερών.*

*4. Εφόσον, ο ανάδοχος παραλείπει την υποχρέωσή του για καθημερινή τήρηση και κοινοποίηση του ημερολογίου, επιβάλλεται ειδική ποινική ρήτρα που καθορίζεται στα συμβατικά τεύχη και δεν μπορεί να είναι μικρότερη των εκατό (100) ευρώ, ούτε ανώτερη των πεντακοσίων (500) ευρώ, για κάθε ημέρα παράλειψης, αναλόγως με το ύψος της συμβατικής δαπάνης του έργου. Η ειδική ποινική ρήτρα επιβάλλεται από τη διευθύνουσα υπηρεσία, ύστερα από ειδική πρόσκληση του προϊσταμένου της, στην οποία ο επιβλέπων αναφέρει εγγράφως την παράλειψη τήρησης.*